
	תיקון סעיף 6
	1.
	בחוק עבודת נשים, התשי"ד–1954[footnoteRef:2], בסעיף 6(ד), במקום פסקה (1) יבוא:  [2:  ס"ח התשי"ד, עמ' 154.] 


	
	
	"(1)	להאריך את תקופת הלידה וההורות לתקופה שלא תעלה על תקופת האשפוז, אך לא ביותר מעשרים שבועות, ולגבי עובדת שהילד אשר ילדה, כאמור ברישה של סעיף קטן זה הוא פג – לא ביותר משלושים שבועות; הוראות פסקה זו יחולו גם לגבי עובדת שתקופת אשפוזו של הילד אשר ילדה, כאמור, אינה רצופה; לעניין זה, "פג" – יילוד אשר נולד בטרם מלאו 36 שבועות הריון מלאים."

	תיקון חוק הביטוח הלאומי
	2.
	בחוק הביטוח הלאומי [נוסח משולב], התשנ"ה–1995[footnoteRef:3], בסעיף 51 – [3:  ס"ח התשנ"ה, עמ' 210.] 


	
	
	(1)	בסעיף קטן (א) –

	
	
	
	(א)	בפסקה (1), בסופה יבוא "או שלושים שבועות אם המבוטחת זכאית לדמי לידה לפי סעיף 50(א)(1) והיא האריכה את תקופת הלידה וההורות לאחר לידת פג, לפי הוראות סעיף 6(ד) לחוק עבודת נשים;";

	
	
	
	(ב)	בפסקה (2), בסופה יבוא "או שלושים שבועות אם המבוטחת זכאית לדמי לידה לפי סעיף 50(א)(2) והיא האריכה את תקופת הלידה וההורות לאחר לידת פג לפי הוראות סעיף 6(ד) לחוק עבודת נשים.";

	
	
	(2)	אחרי סעיף קטן (ד) יבוא:

	
	
	
	"(ה)	בסעיף זה, "פג" – יילוד אשר נולד בטרם מלאו 36 שבועות היריון מלאים."

	תחילה
	3.
	תחילתו של חוק זה שישה חודשים מיום פרסומו.


דברי הסבר
על פי חוק עבודת נשים, התשי"ד–1954 (להלן – חוק עבודת נשים), אימהות שילדן מאושפז למשך תקופה העולה על שבועיים, זכאיות להאריך את תקופת הלידה וההורות כמספר ימי האשפוז של היילוד מיום הלידה. לדוגמה, אם היילוד מאושפז בבית החולים עשרים ימים לאחר הלידה, האם זכאית לפי חוק עבודת נשים להאריך את תקופת הלידה וההורות בעשרים ימים.
במקרים אלו קובע חוק עבודת נשים תקופת הארכה מקסימאלית של עשרים שבועות. 
פגים מאושפזים לאחר הלידה דרך קבע, כאשר במקרים קשים האשפוז אורך מעל עשרים שבועות ולעיתים עד שלושים שבועות. לאורך תקופה ארוכה זו ההורים מרותקים למיטת ילדם. הדבר מביא את ההורים לאובדן ימי עבודה ועקב כך אף להתפטרות או פיטורים. 
בנוסף, חוק הביטוח הלאומי [נוסח משולב], התשנ"ה–1995 (להלן – חוק הביטוח הלאומי), קובע כי מבוטחת אשר זכאית להאריך את תקופת הלידה וההורות והודיעה למוסד לביטוח לאומי על מימוש זכותה זו, תהיה זכאית לדמי לידה נוספים בעד תקופת ההארכה. עם זאת, הוראות חוק הביטוח הלאומי קובעות כי דמי הלידה המקסימליים הנוספים לא ישולמו בעד פרק הזמן העולה על עשרים שבועות או 12 שבועות, כאשר אורך התקופה שבעדה ישולמו דמי לידה נוספים נגזר מאורך התקופה בה שולמו דמי ביטוח לאומי ביחס ליולדת טרם הלידה. 
לכן, קיימת הצדקה מיוחדת לקבוע כי הגבלת עשרים השבועות הקבועה בחוק לא תחול ביחס להורי פגים שילדם אושפז תקופה כה ממושכת בבית החולים, ולקבוע כי לגביהם תיקבע תקופה מקסימלית של שלושים שבועות. לפיכך, מוצע לתקן את חוק עבודת נשים ואת חוק הביטוח הלאומי בהתאם, ולאפשר את הארכת תקופת הלידה וההורות לאימהות לפגים עד ל-30 שבועות ואת תשלום דמי הלידה הנוספים עבור תקופה זו. 
הצעת חוק דומה בעיקרה הונחה על שולחן הכנסת העשירם וארבע על ידי חברת הכנסת אורלי לוי אבקסיס (פ/2117/24).
הצעות חוק זהות הונחו על שולחן הכנסת העשרים על ידי חברת הכנסת אורלי לוי אבקסיס וקבוצת חברי הכנסת (פ/3427/20) ועל ידי חבר הכנסת אורי מקלב וקבוצת חברי הכנסת (פ/3799/20), על שולחן הכנסת העשרים ושתיים על ידי חבר הכנסת אורי מקלב וקבוצת חברי הכנסת (פ/896/22) ועל ידי חברת הכנסת אורלי לוי אבקסיס (פ/1242/22) ועל שולחן הכנסת העשרים ושלוש על ידי חברי הכנסת משה גפני ויעקב אשר (פ/1306/23).
הצעת החוק זהה לפ/1306/23 ולפיכך לא נבדקה מחדש על ידי הלשכה המשפטית של הכנסת.

